Namibië is biodiversiteit-kampioen - Omgewing - Republikein
Monday, November 11th, 15:48:53
Namibië is biodiversiteit-kampioen
16 October 2019 | Omgewing
Die minister van die omgewing en toerisme, mnr. Pohamba Shifeta, sê volgens ’n 2018-verslag vaar Namibië die beste uit 144 lande wat biodiversiteit betref.
“Dit is iets waarop ons as nasie trots kan wees, asook op die goeie praktyke soos beskryf in ons Sesde Nasionale Verslag oor die Konvensie oor Biodiversiteit,” het Shifeta Donderdag in Windhoek tydens ’n werkwinkel oor die ekonomiese en maatskaplike aspekte van biodiversiteit gesê.
“Ekostelsels en hul biodiverisiteit ondersteun Namibië se ekonomie en mense se welstand. Sowat 70% van Namibië se bevolking steun swaar op natuurlike hulpbronsektore soos mynbou, visserye, landbou en toerisme, wat die grondslag van Namibië se ekonomie is,” het Shifeta gesê.
Hy sê volgens onlangse studies lewer biodiversiteit jaarliks ’n inkomste van sowat N$13 miljard, waarvan 40% van toerisme en 29% van voerverskaffing afkomstig is.
Shifeta sê die huidige belegging in biodiversiteit word op sowat N$1 miljard jaarliks beraam.
Die minister het gesê sy ministerie is besig om ’n biodiversiteitshulpbron-mobiliseringstrategie te finaliseer om beleggings in biodiversiteitsbewaring te verhoog.
Gesondheid verswak al vinniger
Tog sê Shifeta op internasionale vlak beleef biodiversiteit ’n krisis.
“In Mei vanjaar het die Verenigde Nasies (VN) ’n Internasionale Verslag oor Biodiversiteit en Ekostelsels gepubliseer wat aandui alle soorte spesies – van insekte, soogdiere, plante en voëls tot visse verdwyn teen ’n verstommende koers,” het hy gesê.
“Ekostelsels, waarvan ons en alle ander spesies afhanklik is, se gesondheid verswak vinniger as ooit. Ons vernietig die einste fondament van ons ekonomieë, lewensbestaan, voedselsekerheid, gesondheid en lewensgehalte wêreldwyd,” lui die verslag.
“Hierdie bevindings moet waarskuwingsklokke vir ons almal laat lui, maar ek het vertroue daarin dat biodiversiteit in Namibië in ’n beter toestand as in die meeste ander lande is.
“Tog moet ons dit so hou en maatreëls verbeter om die bewaring van ons biodiversiteit te verbeter en bevorder,” het Shifeta gesê.
Hy meen uitdagings is steeds klimaatsverandering, besoedeling en die verhoogde vraag na skaars bronne soos water en krag, die uitputting van sekere natuurlike hulpbronne, befondsing vir die bestuur van beskermde gebiede, die volhoubaarheid van gemeenskapsgegronde natuurlike hulpbronnebestuur (CBNRM) en voordele vir gemeenskappe met die volhoubare gebruik van alle aspekte van biodiversiteit, asook die dubbele uitdaging van stropery en mens-dier-konflik.
“Gegewe die konteks van dié uitdagings en bedreigings is verhoogde bewusmaking van die ekonomiese en maatskaplike voordele van biodiversiteit baie belangrik,” het Shifeta gesê.